Document ID: /roh_data/filtered/fineweb-2-filterrobots_roh.jsonl.gz/49218

300 guardias da cunfins memia pauc
- Dumengia, 6.9.2015, 5:09
L'unda da fugitivs daventa para er adina in pli grond problem per la Svizra. Al cunfin tar l'Austria è il dumber da las dumondas d'asil s'augmentà per il 4-dubel aifer ils ultims 3 mais.
Plinavant vegnian adina dapli persunas franadas pervi da dimora illegala. Las guardias da cunfin sa lamentian entant dad ina situaziun da persunal precara. I manchian fin 300 collavuraturs, uschia il schef dal corp da guardias da cunfin Jürg Noth envers la «Schweiz am Sonntag». Uschia na possian els betg pli ademplir tut lur incumbensas.
« Il sistem da Dublin ha fatg naufragi. »
Alard du Bois-Reymond
anteriur schef da l'uffizi federal per migraziun
En vista a la crisa pretenda l'anteriur schef da l'uffizi federal per migraziun Alard du Bois-Reymond da reponderar la politica d'asil. Il sistem da Dublin tenor il qual ils fugitivs ston vegnir registrads e restar en il pajais nua ch'els arrivan haja fatg naufragi, uschia du Bois-Reymond envers il «SonntagsBlick».
Ins emprovia da far la differenza tranter persequitads e fugitivs economics. En vista a la situaziun da guerra en Siria e l'Eritrea saja ina tala procedura però ina illusiun. Ins stoppia proteger tut ils fugitivs dals dus pajais.
RR novitads 06:00